## Pravilnik o uvjetima koje mora ispunjavati brod i brodar za obavljanje javnog prijevoza u linijskom obalnom pomorskom prometu

### NN 130/2006 (29.11.2006.), Pravilnik o uvjetima koje mora ispunjavati brod i brodar za obavljanje javnog prijevoza u linijskom obalnom pomorskom prometu

# MINISTARSTVO MORA, TURIZMA, PROMETA I RAZVITKA

**2879**

Na temelju članka 13. stavka 6. Zakona o prijevozu u linijskom i povremenom
obalnom pomorskom prometu (»Narodne novine«, broj 33/2006), ministar mora,
turizma, prometa i razvitka donosi

## PRAVILNIK

### O UVJETIMA KOJE MORA ISPUNJAVATI BROD I BRODAR ZA OBAVLJANJE JAVNOG PRIJEVOZA U LINIJSKOM OBALNOM POMORSKOM PROMETU

Članak 1.

Ovim Pravilnikom propisuju se dodatni tehnički uvjeti koje mora ispunjavati brod
kojim se obavlja javni prijevoz u linijskom obalnom pomorskom prometu (u
daljnjem tekstu: javni prijevoz), a odnosi se na brzinu, starost broda, broj
putnika, broj vozila koji se mogu prevoziti, te druge uvjete koje mora osigurati
brodar za pojedinu liniju.
Uvjeti propisani ovim Pravilnikom odnose se na brodove kojima se obavlja javni
prijevoz na državnim, županijskim i međužupanijskim, te lokalnim linijama.

Članak 2.

Pojedini izrazi za potrebe ovoga Pravilnika imaju sljedeće značenje:
1. Putnički brod – je brod ovlašten prevoziti više od 12 putnika, posebno
izgrađen i opremljen za tu svrhu, s jednom ili više paluba u trupu i nadgrađu,
te sa ili bez kabinskog smještaja za putnike;
2. Ro – ro putnički brod (trajekt) jest putnički brod opremljen tako da
omogućava cestovnim i željezničkim vozilima da se ukrcaju (»roll on«) na brod
ili iskrcaju (»roll off«) s njega, koji prevozi više od 12 putnika;
3. Brzi putnički brod je brod kako je definiran u članku 5. Pomorskog zakonika
(»Narodne novine« br. 181/04) i koji udovoljava međunarodnim pravilnicima o
brzim plovilima (DSC ili HSC Pravilnik);
4. Klasični putnički brod je brod kojim se obavlja prijevoz na klasičnim
brodskim linijama, čija brzina nije manja od 12 čvorova, osim ako ne plove na
relacijama kraćim od 5 milja;
5. Putnik je svaka osoba osim:
a. zapovjednika i članova posade ili drugih osoba zaposlenih na brodu ili
uključenih u bilo koju djelatnost na brodu za njegove potrebe i
b. djeteta mlađeg od jedne godine;
6. Brodar je fizička ili pravna osoba koja je kao posjednik broda nositelj
plovidbenog pothvata, s tim što se pretpostavlja, dok se ne dokaže protivno da
je brodar osoba koja je u upisnik brodova upisana kao vlasnik broda;
7. Kompanija – je fizička ili pravna osoba koja je preuzela odgovornost za
upravljanje brodom od vlasnika broda i koja je preuzimanjem takve odgovornosti
preuzela ovlasti i odgovornosti sukladno Međunarodnom pravilniku o upravljanju
sigurnošću (ISM Pravilnik);
8. Minimalna brzina broda u liniji je brzina koju brod mora na određenoj liniji
postići u plovidbi od izlaska iz jedne luke do ulaska u drugu luku u normalnim
vremenskim uvjetima, uz najviše 85% snage porivnog/ih stroja/strojeva što se
dokazuje potvrdom izdanom od nadležne institucije;
9. Starost broda računa se od datuma isporuke broda do datuma raspisivanja
natječaja;
10. Agencija za obalni linijski pomorski promet (u daljnjem tekstu: Agencija) je
Agencija koja obavlja poslove u vezi s davanjem koncesija za državne linije
osnovana Zakonom o prijevozu u linijskom i povremenom obalnom pomorskom prometu
(u daljnjem tekstu Zakon);
11. Davatelj koncesije je tijelo ovlašteno u članku 26. Zakona, za davanje
koncesije na određenoj liniji;
12. DSC Pravilnik (Dynamically Supported Craft Code) – Međunarodni pravilnik o
sigurnosti dinamički podržavanih plovila u skladu s IMO rezolucijom A.373(X) s
dopunama;
13. HSC Pravilnik (High – speed Craft Code) – Međunarodni pravilnik o sigurnosti
brzih brodova u skladu s Međunarodnom konvencijom o sigurnosti na moru, 1974. (SOLAS
74) s dopunama, Glava X;
14. Priznata organizacija je organizacija koja ispunjava uvjete propisane
posebnim propisom i koja je ovlaštena od Ministarstva za obavljanje statutarne
certifikacije pomorskih objekata, a koja obuhvaća obavljanje pregleda i
izdavanje propisanih isprava;
15. Tehnička pravila za statutarnu certifikaciju pomorskih objekata (u daljnjem
tekstu: Tehnička pravila) su propisi doneseni na temelju Pomorskog zakonika
(»Narodne novine« br. 181/04), kojima se utvrđuju zahtjevi kojima moraju
udovoljavati pomorski objekti i kompanije, kao i način obavljanja tehničkog
nadzora i izdavanja isprava, zapisa i knjiga pomorskog objekta i kompanije.

Članak 3.

Za obavljanje javnog prijevoza, pored uvjeta propisanih u članku 13. stavcima 1.
do 5. Zakona, brod mora ispunjavati dodatne tehničke uvjete:
1. da putnički brod ima uspostavljen integrirani sustav za intervenciju u
izvanrednim situacijama;
2. da brzi putnički brod ispunjava uvjete za rad brzog plovila;
3. sposobnost za prijevoz opasnih tereta, ako je primjenjivo;
4. da ima minimalni broj članova posade;
5. da ima odobrenje za plovidbu na redovnoj liniji od strane lučke kapetanije
sukladno Pravilniku o inspekcijskom nadzoru sigurnosti plovidbe (»Narodne
novine« br. 127/95).
Umjesto uspostavljenog integriranog sustava za intervenciju u izvanrednim
situacijama iz stavka 1. točke 1. ovoga Pravilnika putnički brod mora
ispunjavati sustav potpore kako je utvrđeno u poglavlju 8. Poslovnika sustava
upravljanja sigurnošću i zaštite okoliša (ISM koda), odnosno kako je predviđeno
Pravilima za tehnički nadzor pomorskih brodova.

Članak 4.

Ispunjavanje uvjeta iz članka 3. ovoga Pravilnika brodar dokazuje:
1. za putnički brod ispravom o uspostavljenom integriranom sustavu za
intervencije u izvanrednim situacijama sukladno Rezoluciji međunarodne pomorske
organizacije A.852.(20) o smjernicama za strukturom integriranog sustava
planiranja;
2. dozvolom za rad brzog plovila sukladno točki 1.9.3. HSC Pravilnik;
3. svjedodžbom o sposobnosti prijevoza opasnih tereta, izdanu od priznate
organizacije, ako je primjenjivo;
4. rješenjem o minimalnom broju članova posade izdanom od nadležne lučke
kapetanije sukladno Pravilniku o najmanjem broju članova posade za sigurnu
plovidbu, koji moraju imati pomorski brodovi trgovačke mornarice;
5. kopijom Općeg plana broda;
6. tlocrtom garažnog prostora s ucrtanim trakama vozila, te označenim visinama u
garaži za Ro-Ro putnički brod.
Brodar iz stavka 1. ovoga članka mora imati potvrdu o usklađenosti izdanu od
priznate organizacije, kojom dokazuje da preuzima odgovornost kompanije.
Dokaz o uspostavljanju sustava potpore iz stavka 1. točke 1. ovoga članka
dokazuje se Potvrdom upravljanja sigurnošću »izdane od strane priznate
organizacije«.

Članak 5.

Minimalna brzina Ro-Ro putničkog broda i klasičnog putničkog broda ovisno o
najvećoj udaljenosti između polazne i odredišne luke na liniji, navodi se u
Tablici broj 1.

*Tablica broj 1.* MINIMALNA BRZINA BRODA U LINIJI ZA RO-RO PUTNIČKE (TRAJEKTNE) I
KLASIČNE BRODOVE

|  |  |  |
| --- | --- | --- |
| DUŽINA RELACIJE (najveća udaljenost između polazne i odredišne luke na liniji) (NM) | MINIMALNA BRZINA BRODA U LINIJI (čv) | |
| Ro-Ro  putnički brod | Klasični  putnički brod |
| 0 – 2,49 | 7 | 8 |
| 2,5 – 4,9 | 8 | 10 |
| 5,0 – 9,9 | 9 | 12 |
| 10,0 – 19,9 | 12 | 14 |
| 20,0 – 29,9 | 14 | 16 |
| 30,0 i više | 18 | 16 |

Članak 6.

Minimalna brzina brzog putničkog broda ovisno o najvećoj udaljenosti između
polazne i odredišne luke na liniji, navodi se u Tablici broj 2.

*Tablica broj 2.* MINIMALNA BRZINA BRODA U LINIJI ZA BRZE BRODOVE

|  |  |
| --- | --- |
| DUŽINA RELACIJE  (najveća udaljenost između polazne i odredišne luke na liniji) (NM) | MINIMALNA BRZINA BRODA U LINIJI (čv) |
| do 11,9 | 20 |
| 12,0-17,9 | 22 |
| 18,0-23,9 | 24 |
| preko 23,9 | 26 |

Članak 7.

Prilikom raspisivanja natječaja za davanje koncesije, davatelj koncesije će
odrediti maksimalno vrijeme trajanja putovanja na određenoj liniji.

Članak 8.

Maksimalna starost broda kojim se obavlja javni prijevoz je za:
1. Putnički brod – 35 godina
2. Ro- Ro putnički brod – 35 godina
3. Brzi putnički brod – 20 godina.

Članak 9.

Brod može prevoziti broj putnika koji je određen Tehničkim pravilima za određenu
vrstu i kapacitet broda.
Kapacitet vozila izražen je u broju putničkih vozila na način da se ukupni
garažni prostor u dužnim metrima trake vozila širine 2,2 m podijeli s dužinom
4,65 m (prostor koji zauzima jedno vozilo iznosi 4,65 m × 2,2 m).

Članak 10.

Davatelj koncesije mora prilikom razmatranja ponuda za sudjelovanje u natječaju
za davanje koncesije provjeriti putem nadležne lučke kapetanije da li brod ima
manevarska svojstva i minimalnu brzinu određenu za pojedinu liniju.

Članak 11.

Davatelj koncesije može od nadležne lučke kapetanije tijekom trajanja koncesije
zatražiti provjeru ispunjavanja uvjeta iz odluke i ugovora o koncesiji.

Članak 12.

Brodar koji obavlja javni prijevoz dužan je uz zahtjev na suglasnost za red
plovidbe, Agenciji dostaviti i odobrenje za plovidbu na redovnoj liniji izdanu
od lučke kapetanije, na osnovi zadovoljavajućih rezultata početne provjere i
početnog posebnog pregleda, sukladno postupku definiranom u Pravilniku o
inspekcijskom nadzoru sigurnosti plovidbe (»Narodne novine«, broj 127/05)
odnosno zapisnik o obavljenom redovnom posebnom pregledu od strane nadležnog
inspektora lučke kapetanije, za brod koji je već bio u liniji.

Članak 13.

Prilikom raspisivanja natječaja za svaku pojedinu liniju davatelj koncesije je
dužan utvrditi obvezu osiguranja zamjenskog broda.
Zamjenski brod mora ispuniti sve uvjete utvrđene Zakonom i ovim Pravilnikom.
Odlukom odnosno ugovorom o koncesiji pobliže će se urediti uvjeti i način
korištenja zamjenskog broda u slučaju havarije ili više sile.

Članak 14.

Brodar može kao zamjenski brod koristiti i brod drugog brodara uz uvjet da
davatelju koncesije dostavi pisani ugovor s vlasnikom broda o načinu i uvjetima
korištenja drugog broda i da je u potvrdi o upravljanju sigurnošću broda (ISM
Pravilnik) ovlaštenik koncesije naveden kao kompanija.

Članak 15.

Davatelj koncesije može dopustiti, u odluci o davanju koncesije, da se jedan
brod imenuje kao zamjenski brod za više linija, vodeći računa da se ne dovede u
pitanje redovito održavanje javnog prijevoza.
U slučaju iz stavka 1. ovoga članka ukoliko brodar nije upisan kao vlasnik
broda, dužan je dostaviti ugovor s vlasnikom broda čiji brod namjerava koristiti
kao zamjenski brod uz ispunjavanje uvjeta iz članka 13. ovoga Pravilnika.

Članak 16.

Brodarima koji su obavljali javni obalni linijski pomorski promet temeljem
Zakona o javnom prijevozu u linijskom obalnom pomorskom prometu (»Narodne
novine«, br. 131/97), na dan stupanja na snagu ovoga Pravilnika, može se
utvrditi i manja brzina od utvrđene u članku 5. tablici broj 1. i članku 6.
tablici broj 2. kao i veća starost broda od utvrđene u članku 8. ovoga
Pravilnika, uz uvjet da se koncesija ne može dati za državne linije na rok duži
od 5 godina, za županijske i međužupanijske linije na rok duži od 3 godine i za
lokalne linije na rok duži od 2 godine.
Nakon isteka koncesije dobivene na temelju odredbi iz stavka 1. ovoga članka
brodar se ne može s istim brodom javiti na natječaj za obavljanje javnog
prijevoza.

Članak 17.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 130-01/06-01/50
Urbroj: 530-04-06-14
Zagreb, 6. studenoga 2006.

Ministar
**Božidar Kalmeta**, v. r.

Pravilnik, NN 130/2006-2879
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)